“อดิศักดิ์” รับทราบข้อกล่าวหากรณีขัดขวางผู้ถือหุ้น NMG เข้าร่วมประชุม
“อดิศักดิ์ ลิมปรุ่งพัฒนกิจ” เข้ารับทราบข้อกล่าวหากรณีขัดขวางผู้ถือหุ้น NMG เข้าร่วมประชุมสามัญประจำปีแล้ว หลังไม่ปฏิบัติหน้าที่ด้วยความซื่อสัตย์
23 ก.ย. 2558

ผู้สื่อข่าวรายงานว่า จากกรณีที่บริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS ซึ่งมีชื่อเดิมว่า บริษัท โซลูชั่น คอนเนอร์ (1998) จำกัด (มหาชน) หรือ SLC ได้แจ้งความร้องทุกข์ต่อพนักงานสอบสวนสถานีตำรวจนครบาลตลาดพลูเมื่อวันที่ 18 กุมภาพันธ์ 2558 ที่ผ่านมา ว่าบริษัทกรุงเทพธุรกิจมีเดีย นายสุทธิชัย แซ่หยุ่น นางสาวดวงกมล โชตะนา นายจักรกฤษ เพิ่มพูน  และนายนิติราษฎร์ บุญโย ในข้อหาร่วมกันหมิ่นประมาทโดยการโฆษณา และร่วมกันนำเข้าสู่ระบบคอมพิวเตอร์อันเป็นเท็จโดยประการที่จะทำให้เกิดความเสียหายต่อผู้อื่นหรือประชาชนซึ่งต่อมาในวันที่ 12 มีนาคม 2558
ทั้งนี้นายสุทธิชัยและพวกก็ได้เข้ารับทราบข้อกล่าวหาต่อพนักงานสอบสวนตามที่ปรากฏเป็นข่าวแล้วนั้น ปรากฏว่าในวันนี้พนักงานอัยการได้สรุปสำนวนคดีดังกล่าวเสร็จสิ้นเป็นที่เรียบร้อยแล้ว อธิบดีอัยการสำนักงานคดีอาญาธนบุรีได้มีคำสั่งฟ้องนายสุทธิชัยกับพวกรวม ได้แก่ นางสาวดวงกมล  โชตะนา  นายจักรกฤษ เพิ่มพูน  และบริษัทกรุงเทพธุรกิจมีเดีย จำกัด ยกเว้นนายนิติราษฎร์ ในข้อหาร่วมกันนำเข้าสู่ระบบคอมพิวเตอร์อันเป็นเท็จโดยประการที่จะทำให้เกิดความเสียหายต่อผู้อื่นหรือประชาชน  ซึ่งหลังจากนี้ก็คงเป็นเรื่องที่จะต้องไปพิสูจน์ในชั่นศาลต่อไป
ส่วนอีกคดีที่นายอารักษ์ ราษฎร์บริหารผู้บริหารบริษัท SLC หรือ NEWS ได้แจ้งความร้องทุกข์ต่อพนักงานสอบสวนที่สน. ประชาชื่นให้ดำเนินคดีกับ นายอดิศักดิ์ ลิมปรุ่งพัฒนกิจ กับพวกอันได้แก่บริษัทกรุงเทพธุรกิจมีเดียนายจักรกฤษ เพิ่มพูน นางสาวดวงกมล โชตะนาและนายนิติราษฎร์ บุญโย เช่นเดียวกับคดีแรกในข้อหาได้ร่วมกันหมิ่นประมาทด้วยการโฆษณาและและร่วมกันนำเข้าสู่ระบบคอมพิวเตอร์อันเป็นเท็จโดยประการที่น่าจะเกิดความเสียหายแก่ผู้อื่นหรือประชาชน
โดยในคดีดังกล่าวนี้ อัยการพิเศษ 5 สำนักงานอัยการสูงสุดได้มีคำสั่งฟ้องตั้งแต่วันที่ 8 กรกฎาคม 2558 ที่ผ่านมาและจะนำตัวนายอดิศักดิ์กับพวกไปยื่นฟ้องต่อศาลอาญาในวันนั้นเลย แต่ปรากฏว่านายอดิศักดิ์ได้ขอเลื่อนการส่งตัวไปฟ้องศาลอาญาโดยอ้างว่าเตรียมหลักประกันไม่พร้อม อัยการจึงได้อนุญาตให้เลื่อนการส่งตัวนายศักดิ์กับพวกไปส่งฟ้องในวันที่ 18 สิงหาคม 2558 แต่ปรากฏว่าต่อมาในวันที่ 13 สิงหาคม 2558 นายอดิศักดิ์ ก็ได้ยื่นหนังสือขอเลื่อนการส่งฟ้องศาลอีกโดยอ้างว่าได้ร้องขอความเป็นธรรมต่ออัยการสูงสุดไปเมื่อวันที่ 5 สิงหาคม 2558 โดยให้เลื่อนนัดส่งฟ้องศาลออกไปอีก เป็นวันที่ 24 กันยายน 2558 ในวันพรุ่งนี้ซึ่งเป็นวันที่ 24 กันยายน 2558 พนักงานอัยการก็จะได้ดำเนินการส่งฟ้องนายอดิศักดิ์กับพวกเช่นเดียวกันกับคดีแรกต่อไป
ขณะที่ในวันนี้ นาย อดิศักดิ์ ลิมปรุ่งพัฒนกิจ ผู้บริหาร เครือเนชั่น ก็ได้เดินทางเข้าพบ กับพนักงาน สอบสวน สน.ลุมพินี ตามหมายเรียก เป็นกรรมการ และผู้บริหารในการดำเนินกิจการของบริษัท NMG ไม่ปฏิบัติหน้าที่ ด้วยความรับผิดชอบ ความระวัง และความสื่อสัตย์สุจริต ไม่เป็นไปตามวัตถุประสงค์ ข้อบังคับของบริษัท และมติกรรมการ ตลอดจนมติที่ ประชุมของผู้ถือหุ้น
ทั้งนี้เมื่อเวลา ​09.00​ น. นาย​อดิ​ศักดิ์​ ลิมปรุ่งพัฒนกิจ​ ประธานเจ้าหน้าที่บริหารเครือเนชั่น​ ได้เดินทางมาพบพนักงานสอบสวนสถานีตำรวจนครบาลลุมพินีเพื่อรับทราบข้อกล่าวหา​ จากกรณีที่ศิริธัช​ โรจนพฤกษ์​ ผู้ถือหุ้นของ NMG ถูกกีดกันไม่ให้เข้าร่วมประชุมผู้ถือหุ้นสามัญประจำปี​ 2558 เมื่อวันที่ 29 เม.ย. ที่ผ่านมา​ จึงทำให้นายศิริธัช​ เสียประโยชน์​ จึงได้เดินทางมาแจ้งความที่สน.ลุมพินีในวันที่ 25 พ.ค.58
โดยมี พ.ต.ท. ศิริพงษ์ ภูมิเหล่าแจ้ง พงส.ชำนาญการ​ เป็นเจ้าของคดีในข้อกล่าวหาเป็นกรรมการและผู้บริหารในการดำเนินกิจการของบริษัท​ไม่ปฏิบัติหน้าที่ด้วยความรับผิดชอบ​ ด้วยความระมัดระวังและซื่อสัตย์สุจริต​ ไม่เป็นไปตามวัตถุประสงค์ข้อบังคับของบริษัทและมติกรรมการตลอิดจนมติของผู้ถือหุ้น​ โดยได้กล่าวหาผู้บริหารในเครือเนชั่นจำนวน​ 9 คน​ และทางพนักงานสอบสวนออกหมายเรียกให้มารับทราบข้อกล่าวหาโดยมีผู้ต้องหาที่มารับทราบข้อกล่าวหาแล้ว 3 คนอาทิ น.ส.เขมกร วชิรวราการ เดินทางมาวันที่ 10 กันยายน ,นายปกรณ์ บริมาสพร และนายเชวง จริยะพิสุทธิ์ เดินทางมาวันที่ 17 ก.ย.และในวันนี้ (23 ก.ย.) นายอดิศักดิ์ ลิมปรุ่งพัฒนกิจ ประธานเจ้าหน้าที่บริหาร เครือเนชั่น ได้เดินทามารับทราบข้อกล่าวหาเช่นกัน
 
ทั้งนี้นายอดิศักดิ์​ ปฏิเสธที่จะให้สัมภาษณ์กล่าวเพียงสั้นๆ ว่าวันนี้มารับทราบข้อกล่าวหาตามปกติไม่มีอะไรสำคัญ​ คดีนี้เป็นคดีที่นายศิริธัช​ โรจนพฤกษ์​ ผู้ถือหุ้นรายย่อยฟ้อง ตนก็ขอฏิเสธทุกข้อกล่าวพร้อมจะไปสู้กันในชั้นศาลต่อไป ด้านพ.ต.ท.ศิริพงษ์ ภูมิเหล่าแจ้ง​ พงส.เจ้าของคดีกล่าวสั้นๆว่า ผู้ต้องหาเดินทางมารับทราบข้อกล่าวหานี่เป็นขั้นตอนตามปกติก็รอสอบผู้ต้องหาที่เหลือเพื่อให้เกิดความครบถ้วนอีกต่อไป
ส่วนผู้ต้องหาที่เหลือก็ได้แจ้งจะเดินทางมารับทราบข้อกล่าวหา คือในวันจันทร์ 28 ก.ย.58 นายพนา จันทรวิโรจน์ , น.ส.ดวงกมล โชตะนา  และในวันจันทร์ที่ 5 ต.ค.58 จะเป็นคิวของนายสุทธิชัย แซ่หยุ่น ประธานกรรมการ และนายเสริมสิน สมะลาภา รองประธานกรรมการ 